Summary: A Facultade de Ciencias da Comunicación da USC acolleu este sábado o encontro en que se creou o colectivo Xornalistas Galegas, que nace co obxectivo de integrar a perspectiva feminista no xornalismo.

A integración da perspectiva de xénero no xornalismo e a defensa das mulleres de todos os ámbitos das ciencias da comunicación. Estas son as principais finalidades de Xornalistas Galegas, colectivo que naceu este sábado en Compostela após a manifestación masiva do 8 de marzo. A presenza de máis de 40 mulleres nas dúas reunións previas ao encontro deste sábado e o apoio de case 200 profesionais son a carta de presentación dun colectivo que presentou o manifesto "Por un xornalismo feminista", que insiste na necesidade dun "xornalismo colectivo e solidario que aúne forzas para o ben común" e que apela a un "xornalismo implicado co feminismo e a igualdade real". Ademais de denunciar que as xornalistas padecen unhas condicións profesionais e laborais que "perpetúan a desigualdade de xénero dun xeito que consideramos inasumíbel", o colectivo anuncia que realizará "unha vixilancia feminista" dos contidos dos medios. Contactos a nivel estatal Aínda que nada en Compostela, a organización acordou estabelecer contactos "con outros colectivos feministas doutras comunidades autónomas" e informa de que "tres integrantes galegas participaron activamente na reunión de 'Las periodistas paramos' do día 2 de xuño en Madrid". O acto de presentación de Xornalistas Galegas decorrerá á volta do verán.


Summary: O alcalde ourensán mostrou a súa versión máis autoritaria cando o nacionalista subiu ao estrado para replicar os ataques de Xácome contra a súa persoa malia non ser a súa quenda: "Policía Local, desalóxeno e córtenlle o micro, que non ten a palabra". Todos os grupos abandonaron a sala e deixaron só ao alcalde.

O pleno extraordinario do Concello de Ourense decorrido na mañá desta sexta feira tivo un desenvolvemento abrupto por mor da lea entre o alcalde, Gonzalo Pérez Xácome, e o portavoz local do BNG, Luís Seara. O rexedor elevou o ton no cruce de reproches entre Goberno e oposición, primeiramente, ao dirixirse ao edil nacionalista como un "vilán". Acto seguido, dixo: "Seara, fíxense ben no que vou dicir del, é un auténtico matón e un macarra". Pérez Xácome fixo alusión a un suposto altercado de Luís Seara cun particular que o tería denunciado ante a Policía por mor dunha simple —e, novamente, presunta— discusión verbal. "O outro día foi apupado nun acto e díxolle o seguinte a unha persoa duns 70 anos: 'Ti foches un dos que me berraches, vaia demócrata! Vaste enterar'", dixo o alcalde, dando lectura ao presunto parte policial. Malia non ter a quenda da palabra, por alusións, Seara subiu ao estrado e intentou replicar as acusacións do alcalde, que, cun ton autoritario, ordenou cortarlle o son e chamouno á orde até en tres ocasións en apenas un minuto. O nacionalista non conseguiu falar, mais resistiuse a abandonar a sesión sen refutar a Xácome, que pediu a intervención das forzas de seguridade: "Que veña a Policía Local, desalóxeno do pleno [...] Marche... Temos que chamar reforzos?". "Miren o demócrata e abusón que é, que sobe aquí sen ter a quenda. Isto non é a ditadura da Unión Soviética, aquí vostede non manda. Estou falando eu, que son o alcalde", rematou o rexedor de Democracia Ourensá (DO). En medio desta disputa, varios concelleiros e concelleiras tentaron que o alcalde entrase en razón e non expulsase Seara do pleno, mais Xácome respondeu con dúas novas chamadas á orde. Finalmente, o pleno, que debatía por terceira vez a recualificación do solo para erguer a residencia de maiores promovida pola Fundación Amancio Ortega, tivo que suspenderse antes da votación pola marcha de BNG, Ciudadanos, PP e PSdeG, que deixaron só ao rexedor. Reaccións desde o BNG "O uso da forza contra quen non lle calamos as súas corruptelas é a única vía dunha alcaldía á que compre porlle fin. Todo o apoio a Luís Seara e Ruth Reza, orgullo do BNG", sinalou a través de Twitter a agrupación local do Bloque. Tamén a deputada no Parlamento galego Noa Presas valorou os sucesos: "O acontecido no pleno de Ourense hoxe é outra mostra da falta de democracia, educación e decencia de Xácome. Que o PP abandone o pleno está ben, pero mellor estaría que desaloxara a quen é alcalde co seu apoio".


Summary: A Asociación galega da enfermidade Dent, Art for Dent, nacida en 2021, pula por conseguir financiamento para as investigacións na procura dun tratamento para a doenza. Art for Dent pretende dar visibilidade aos pacientes da enfermidade e as súas familias a través da arte. Agora iniciou unha colaboración co grupo gastronómico Nove para expor cadros da asociación nos restaurantes das cociñeiras que integran ese grupo. As interesadas en apoiar poden doar na páxina web da asociación.

-Que os motivou a fundar Art for Dent? Fúmonos coñecendo varias familias na Galiza que temos crianzas afectadas pola enfermidade de Dent. Vimos que estabamos a facer moitas cousas por separado e decidimos xuntarnos para ter máis forza. A investigación está funcionando no hospital Vall d'Hebron de Barcelona e a asociación pretende ser outra fonte de ingresos máis para financiar o traballo das especialistas e facilitar o curso desa investigación. -A asociación vencella a enfermidade coa arte... Isto naceu na nosa familia. Ao meu fillo diagnosticáronlle a enfermidade en decembro de 2019. Aí comezamos a pescudar información, descubrimos a investigación en Catalunya. Nese momento acordamos que tiñamos que facer algo para axudar, porque son os únicos que están investigando, só nos podemos agarrar a eles. Cando nos confinaron, o meu marido, que é artista plástico, comezou a pintar co noso fillo, xa que sempre lle gustou debuxar. El tivo a idea de facer obras baseadas nas pinturas de Francis Bacon porque lle parecía que era un artista que, polas súas características, podía ser interesante para o neno. Fixemos unhas camisetas para vender e recadar cartos cos que poder seguir a financiar a investigación. A empresa Rei Zentolo prestouse a producir as camisetas, e fomos dándolle difusión. -Como é o día a día para as familias que teñen crianzas enfermidade de Dent diagnosticada? Entre médicos e medicamentos. É unha enfermidade que afecta o cromosoma X, polo que afecta a varóns, principalmente nos seus riles. O que provoca a enfermidade é que o seu corpo perde os nutrientes, as proteínas, o calcio, o fósforo... a través dos ouriños. Iso obriga a que teñan que inxerir estes elementos por vía oral. A enfermidade móstrase en cada neno dun modo distinto. Non é que sexan síntomas distintos, pero algúns teñen máis problemas de ósos, outros de crecemento, outros perden até a metade da función renal... Tamén se cansan con maior facilidade. O día a día non é normal, porque a medicación que precisan vai variando en función de como van as analíticas. Seguimos loitando para intentar frear esta situación. -Co caso de Olatz Vázquez, viuse como a pandemia afectou tamén á detección doutras enfermidades. En que grao lles afectou a vostedes esa situación? A enfermidade de Dent trátase dunha doenza o suficientemente grave como para que os seus controis se mantivesen sen cambios. O único que sufrín eu foi que no comezo da pandemia houbo un parón da atención presencial e que a consulta despois dunha das analíticas tivo que facerse vía telefónica. Moitas das reunións presenciais pasaron a ser telemáticas. Só afectou aos resultados das probas, non ás probas en si. Eles teñen que seguir cos seus tratamentos, polo que tivemos a sorte de que non nos vimos tan afectadas como outras persoas e familias. -Que papel deben xogar as institucións no apoio de investigacións que buscan un tratamento para enfermidades raras como a do seu fillo? Deberían xogar un papel moi importante. Existen moitas enfermidades raras, e aínda que cada un loita polo seu, as institucións deben estar aí para darnos apoio. É moi importante que cando se poñen en marcha proxectos de investigación os organismos públicos apoien as e os profesionais dos ámbitos sanitario e científico a continuar coas súas procuras, porque en moitos casos son as únicas fontes de esperanza para as familias. Ademais, penso que o apoio ten que ser aplicábel a todos os sectores da sociedade.


Summary: Unhas xornadas organizadas pola Fundación Moncho Reboiras analisarán o futuro da UE no marco da crise.

A Fundación "Moncho Reboiras" para o Estudo e Divulgación da Realidade Social e Sindical en Galiza (FESGA) organiza esta fin de semana unhas xornadas de debate e formación arredor da Unión Europea. Da man de expert@s na materia, durante dous días a Fundación debruzarase sobre as interrogantes abertas após cinco anos de crise capitalista. Cabe ou non outra Europa? Sobre que bases debe desenvolverse? Manterse ou saír do Euro? Arredor destas preguntas e doutras preguntas xirarán as mesas de debate e reflexión que compoñen as xornadas intituladas "Europa na encrucillada: crise sistémica, euro e UE" e que decorrerán na cidade de Pontevedra os días 11 e 12 de abril. Distintas voces porán branco sobre negro no proceso de construción europea Para a FESGA "logo de transcorridos cinco anos desde o inicio da vixente crise capitalista cobra importancia capital o papel que nela están a xogar as institucións europeas", razón polas que decidiron centrar as súas II Xornadas internacionais no "proceso de construción europea", máis cuestionado que nunca. Aberto o debate, as voces de expert@s nacionais e internacionais tentarán deitar luz sobre as consecuencias económicas, sociais e políticas da pertenza á UE na procura de artellaren alternativas. Así, a profesora da USC, Mar Pérez Fra; o integrante do Seminario de Economía crítica Taifa, Joan Junyent (Catalunya), o membro da Coordinadora Política do Encontro Sindical Nuestra América (ESNA), Leonardo Batalla (Uruguai) ou Jacques Nikonoff (Francia), ex-presidente de ATTAC serán algunhas das persoas que tomen a palabra. A FESGA habilitou un portal web en que se pode consultar o programa completo das xornadas e inscribirse.


Summary: Villares, Leiceaga e Pontón piden conxuntamente a comparecencia urxente da conselleira de Infraestruturas no Parlamento para que dea conta do conflito aberto polo seu novo sistema de transporte Seis claves para entender a masiva folga de autobuses en Galicia

Seis claves para entender a masiva folga de autobuses en Galicia Os portavoces parlamentarios dos tres grupos da oposición, Luís Villares de En Marea, Xoaquín Fernández Leiceaga do PSdeG e Ana Pontón do BNG, asinaron este venres unha petición conxunta para que a conselleira de Infraestruturas, Ethel Vázquez, compareza de xeito urxente no Parlamento de Galicia para dar conta do conflito aberto polo seu plan para integrar as liñas de bus escolar coas regulares. O paro masivo de todo tipo de autobuses en Galicia os pasados martes e mércores a raíz da iniciativa da Xunta fai que os tres partidos falen de "caos" e situación "insostible" e esixan a Vázquez unha rectificación. Villares, Leiceaga e Pontón piden conxuntamente a comparecencia urxente da conselleira de Infraestruturas no Parlamento para que dea conta do conflito aberto polo seu novo sistema de transporte Foron os portavoces en materia de transportes dos tres grupos, Antón Sánchez de En Marea, Raúl Fernández do PSdeG e Olalla Rodil do BNG, os que este venres compareceron conxuntamente no Parlamento para presentar a inciativa conxunta dos tres grupos. Para Sánchez, a conselleira debe "rectificar" e apostar por un novo plan "participativo" e pensado con outra estrutura de país. Segundo o portavoz de En Marea, a situación actual é froito de "oito anos" de abandono e improvisación do PP. Para o socialista Fernández, "o dereito dos galegos de ter un transporte público está a ser obviado e non garantido" pola Xunta, que logrou pór en contra non só ao sector do transporte senón tamén ás nais e pais do alumnado. Pola súa banda, a nacionalista Rodil reclamou a paralización do plan e a apertura dun proceso negociado con todos os afectados. Desde a Xunta, a conselleira insistiu este venres en que o seu plan é "o único viable e legal", pero admitiu que é posible incorporarlle "melloras". A folga convocada por CIG, UGT e CCOO de xeito indefinido para todos os martes e mércores está a contar coa comprensión da patronal, na que o propio presidente da Xunta, Alberto Núñez Feijóo, puxo o foco este xoves. Ambos, sindicatos e patronal, consideran que a integración das liñas escolares coas regulares que pretende a Xunta suporá unha redución do número de servizos e, con ela, de empresas e postos laborais.


Summary: Fernández Davila e Rosana Pérez consideran que ese cobro "prexudica a actividade económica do sector do transporte e afecta ao Porto da cidade, así como á cidadanía da comarca".

A portavoz do BNG no Congreso d@s Deputad@s, Olaia Fernández Davila, e a deputada do Bloque na mesma Cámara, Rosana Pérez, presentaron unha iniciativa parlamentar e unha proposición non de lei na que instan á Ministra de Fomento a "realizar as xestións oportunas para proceder á eliminación da peaxe no pequeno tramo comprendido entre Vigo e Redondela". Segundo as deputadas nacionalistas, "Trátase dun cobro que prexudica á actividade económica do sector do transporte de contenedores e mercadorías que opera no Porto de Vigo así como aos habitantes da zona". As representantes do BNG salientan o "oneroso que resulta o cobro da peaxe por circular por un pequeno e anecdótico tramo situado entre Vigo e Redondela, apenas catro quilómetros polos que se debe pagar 0,90 euros". A forza nacionalista explia que "para evitar o pagamento desta peaxe os conductores están obrigados a facer unha ampla excursión que lles leva a atravesar Chapela polas rúas e estradas perdendo máis de media hora no tránsito", polo que demandan unha solución ao Goberno central.


Summary: María Canosa, a AELG e o proxecto Brazolinda, recibirán o galardón o vindeiro 8 de xullo na Casa Museo Rosalía de Castro de Padrón.

A Casa Museo Rosalía de Castro, en Padrón, foi o lugar escollido pola Deputación da Coruña para entregar, o vindeiro 8 de xullo ás 20 horas, o XIII Premio Rosalía de Castro de Lingua 2022. Convocado polo departamento de Normalización Lingüística desa institución, este ano o galardón recae na escritora Maria Canosa, na categoría de persoas; a Asociación de Escritoras e Escritores en Lingua Galega (AELG), na categoría de entidades; e o proxecto Brazolinda, para iniciativas de dinamización para a poboación de menor idade, son as tres gañadoras desta edición. María Canosa, a AELG e o proxecto Brazolinda gañan o Rosalía de Castro de Lingua O acto de entrega estará encabezado por María Muíño, deputada provincial de políticas de igualdade e normalización lingüística, e por Anxo Angueira, presidente da Fundación Rosalía de Castro, e contará coa música de Adhara & Ritman, que mesturan o folk galego con outros estilos puros de raíz, coma o blues, o reggae, ou swing, o mesmo en letras propias que en adaptacións da lírica popular do país. Compromiso, traxectoria e ser interxeracional Desde a Deputación lembran que á hora de outorgarlle o galardón a María Canosa, o xurado valorou o "seu compromiso firme coa lingua galega e longa traxectoria, que se reflicte nos premios recibidos e no recoñecemento e impacto social en múltiples ámbitos: escritora, divulgadora etc.". Da AELG salientou "a súa longa traxectoria, con máis de corenta anos, de compromiso co sector literario galego nos seus diferentes xéneros (poesía, teatro, narrativa, ensaio, escrita científica ou traducións), fomentando o uso e a defensa pública da lingua". A AELG conmemora hoxe o Día de Rosalía de Castro E do proxecto compostelán de Brazolinda, "non só ter como persoas destinatarias a infancia e o impulso das relacións interxeracionais en lingua galega, senón o fomento da normalización lingüística nos xogos de mesa, un espazo no que o galego non ten moita presenza ata o momento". O xurado nesta edición estivo conformado por María Muíño, deputada de políticas de igualdade e normalización lingüística da Deputación; Alexandre Marín, técnico de normalización lingüística do Concello de Culleredo; e representantes de dous dos gañadores do certame en 2021, Carmen Denébola Álvarez, presidenta da Agrupación Astronómica Coruñesa Ío, e Carlos García, de Twitter en galego. Como secretaria actuou Dores Sánchez, técnica de normalización lingüística da institución provincial.


Summary: O público poderá participar na votación virtual que se manterá aberta ata as 23:59 horas do 25 de decembro a través do Portal das Palabras, a web de divulgación do léxico galego da Real Academia Galega e a Fundación Barrié.

A fase de recollida de suxestión pechouse o pasado domingo con perto de 7.000 achegas que sumaron unhas 400 palabras diferentes. Moitas delas reflicten, igual que as finalistas ecocidio, quecemento global e feminicidio, a crecente preocupación social polo dano ambiental provocado pola acción humana e pola desigualdade de xénero. A situación política local e global tamén deixou un regueiro de suxestións, entre elas negociación. Neste mesmo contexto, entre outros, podería encadrarse igualmente a proposta de sentidiño, moito máis ca un diminutivo convertido polos falantes nun xeito de noso de referírmonos ao sentido común. O 2019 foi ademais o ano en que comezamos a empregar a palabra narcosubmarino. Esta é outra creación neolóxica, de orixe americana, que irrompeu na nosa contorna tras ser interceptado o pasado mes de novembro na costa galega, por primeira vez en Europa, un navío deste tipo dedicado ao tráfico de drogas. O Portal das Palabras é un proxecto da Real Academia Galega e a Fundación Barrié para a divulgación do léxico da nosa lingua. "A palabra do día" é unha das seccións deste espazo aberto ao diálogo coas persoas usuarias. Nas edicións anteriores gañaron deseucaliptización (2018), afouteza (2017), irmandade (2016) -cadrando co centenario das Irmandades da Fala-, refuxiado/a (2015) e corrupción (2014).


Summary: O BNG defendeu a necesidade de investigar e anular "os rexistros que se fixeron de forma irregular".

A Igrexa católica conta cun total de 7.131 bens inmatriculados na Galiza entre 1998 e 2015, por mor da reforma da Lei Hipotecaria levada a cabo polo Goberno de José María Aznar, segundo a listaxe elaborada polo Goberno español e enviada ao Congreso dos Deputados. Segundo esta listaxe, Galiza é o segundo territorio con máis inmatriculacións -acción de inscribir por primeira vez unha propiedade no rexistro da propiedade- do total de 34.961 existentes no Estado español, só por detrás de Castela e León (10.243). Unha listaxe na que hai garaxes, carballeiras,leiras, cruceiros ou pisos. O PPdeG votou en contra dunha iniciativa do BNG para demandar a investigación desas inmatriculacións e a anulación das relativas a bens de dominio público, o que impediu a súa aprobación, tras remarcar que hai "unha vía procesual" para a reclamación. No marco da Comisión Institucional, de Administración Xeral, Xustiza e Interior do Parlamento de Galicia, o deputado do Bloque Luís Bará defendeu unha proposición non de lei ( PNL) que apoiou o PSdeG e respecto á que o PP se posicionou en contra. Así, o grupo nacionalista buscaba que a Xunta pedise ao Goberno estatal ampliar a información achegada sobre os bens inmatriculados para facilitar a súa identificación e localización. Tamén se demandaba a investigación das inmatriculacións realizadas pola Igrexa. Ademais, o BNG aspiraba a que a Xunta instase o Executivo español a anular as inmatriculacións realizadas sobre bens de dominio público e a reclamar a titularidade do dominio das efectuadas sen un título material e previo. Información pública Así mesmo, a iniciativa expuña que o Goberno galego puxese en marcha unha oficina de información e asesoramento ás entidades que reclamasen estes bens e promovese accións para anular as inmatriculacións de bens de dominio público e as realizadas sen acreditar a titularidade. Durante a comisión parlamentaria, Luís Bará denunciou que a "apropiación masiva de todo tipo de propiedades de dominio público" por parte da Igrexa católica non deu comezo coa reforma da Lei Hipotecaria levada a cabo polo goberno de Aznar, senón que representa "unha anomalía democrática" que se remonta ao franquismo, do que a igrexa actuou como "cómplice", o que causou que fose "obxecto de privilexios". O deputado do BNG remarcou que a maior parte dos bens inmatriculados "non son de culto" e incidiu en que non haberá "ningún problema" se a Igrexa católica demostra a súa titularidade. Así, insistiu en que a iniciativa busca investigar e anular "os rexistros que se fixeron de forma irregular" e axudar aos colectivos para "recuperar eses bens", pero "non se vai a quitar a ninguén nada que non sexa da súa propiedade". Pola súa banda, o deputado do PP Alberto Pazos defendeu que a reforma da Lei Hipotecaria non implicou "ningún privilexio" para a Igrexa católica, senón que finalizou cunha "discriminación", xa que "todas as relixións podían rexistrar os seus templos salvo unha". A deputada socialista Paloma Castro considerou que a iniciativa do BNG busca "atribuír a cada un o que lle corresponde" e afirmou que a súa formación presentou outras similares. Ademais, resaltou que "tivo que chegar o goberno de (Pedro) Sánchez para dicir á Igrexa que todos somos iguais" e defendeu que a elaboración do inventario de bens inmatriculados "foi necesaria".


Summary: O remedio para o coronavirus creado no Estado español someterase á proba en 600 doentes. A nova disparou o valor das accións da farmacéutica de orixe galego na Bolsa.

A empresa farmacéutica de orixe galego PharmaMar comunicou hoxe que xa recibiu o permiso da Axencia Española de Medicamentos e Produtos Sanitarios para realizar o último ensaio do fármaco creado no Estado español para combater o coronavirus. O primeiro paso, polo que se deu a coñecer a nova, foi informar deste visto e prace á Comisión Nacional do Mercado de Valores. Agora comezará a fase III do proxecto Neptuno, en virtude da cal se vai probar se a medicina Aplidin funciona para tratar a Covid-19. Nesta etapa é cando se vai comprobar a validez da plitidepsina (que incorpora o remedio) para actuar contra este virus. Malia que o proceso comeza no Estado español, agárdase que os estudos clínicos -previstos para 600 persoas que padezan síntomas moderados da enfermidade- decorran en paralelo noutros puntos de Europa, mais cada axencia ten que dar a súa propia luz verde. O permiso logrouse a través do Procedemento Voluntario de Harmonización de ensaios clínicos da Unión Europea e sábese xa que se incorporarán Francia, Portugal e Suecia, polo menos. Ademais, o reto agora está en conseguir que 600 cidadás sexan voluntarias para que lles inoculen o tratamento. En calquera caso, as e os investigadores xa contan con datos doutros 1.300 pacientes que foron tratados con anterioridade. Debido a esta autorización,as persoas con accións da compañía viron como o valor destas na Bolsa subía até un 8%.


Summary: Tras a experiencia forzada pola situación de crise sanitaria, os Estados da Unión Europea que non o fixeran antes comezan a lexislar sobre os dereitos e obrigas do traballo a distancia. Esta modalidade vai cobrando forza en todo o mundo, aínda que é nos países do centro e do norte de Europa onde está máis estendida.

Antes da pandemia, arredor de 5% dos traballadores da Unión Europea facíano habitualmente desde a casa. A cifra incrementouse exponencialmente a raíz da crise sanitaria, mais comeza a regresar ás cifras previas na maioría dos Estados membros. Esta porcentaxe mantívose constante durante a última década, mais rexistrou un incremento notábel na porcentaxe dos que o facían ocasionalmente. Son datos de Eurostat, a oficina de estatística da Comisión Europea. Segundo as últimas cifras, os países que máis apostan polo teletraballo son os do centro e do norte de Europa. Países Baixos (14%), Finlandia (13,3%) e Luxemburgo (11%) sitúanse no podio, mentres que na cola están dous membros do leste, Bulgaria (0,3%) e Romanía (0,4%). O coronavirus veu mudar as circunstancias e empresas e traballadores víronse forzados a asumir unha situación para a que, na súa maioría, non estaban preparados. Con todo, foi nos Estados onde xa estaba máis estendida que esta práctica máis medrou. Finlandia (59%), Luxemburgo (56,8%) e Países Baixos (53,9%) mantivéronse no máis alto, segundo un estudo elaborado por Eurofound, a Fundación Europea para a Mellora das Condicións de Vida e de Traballo, dependente da UE. Picos na pandemia Nos grandes Estados tamén se rexistrou un importante aumento. Italia pasou de 3,6% a 40,8%; Francia de 6,6% a 37,2%; e Alemaña de 5% a 36,9%. No Reino Unido, en proceso de saída da UE, incrementouse de 4,4% a 52,8%. Portugal contaba con cifras por riba da media comunitaria antes da pandemia da Covid-19 (6,1%), unha porcentaxe que aumentou a 38,3% durante o pico máis alto da crise sanitaria, de acordo cos datos recollidos por Eurofound entre o 9 e o 30 de abril. España, onde na terza feira, 1 de setembro, se reuniron o Goberno e os axentes sociais para negociar a lei de traballo a distancia, ofrece datos máis apoucados. Antes da pandemia, a porcentaxe estaba por baixo da media da Unión Europea (4,3%) e durante a crise sanitaria tan só se elevou a 30,2%. Precisamente a falla de lexislación que especifique os dereitos e as obrigas de traballadores e empresarios é unha das causas destas baixas porcentaxes. Tras a fin do estado de alarma, o 21 de xuño, o Goberno español decidiu prorrogar tres meses o bloque normativo estabelecido por causa do coronavirus e que pide potenciar o traballo a distancia. Este caduca o próximo 21 de setembro, cinco días despois do Día Internacional do Teletraballo. Pros e contras A data estabeleceuse en 2013 a iniciativa da Cepal, a Comisión Económica para América Latina e o Caribe, organismo dependente da ONU e responsábel de promover o desenvolvemento económico e social da rexión. Alí, segundo datos da Cepal, o número de descargas de programas que facilitan traballar desde a casa multiplicouse por 20 durante os últimos meses. Porén, sinala que "dadas as características das súas ocupacións ou a falla de ferramentas dispoñíbeis para realizalo, non todos os traballadores tiveron a oportunidade de continuar as súas actividades desde a casa". O teletraballo, defenden desde o organismo das Nacións Unidas, "fomenta a inclusión sociolaboral, conciliando a vida laboral coa persoal dos teletraballadores, e aumentando a produtividade e o crecemento daqueles países que o aplican". Ademais, estabeleceuse o 16 de setembro como o Día Internacional do Teletraballo xa que coincide co Día Mundial para a Conservación da Capa de Ozono. O traballo a distancia relaciónase coa protección do ambiente dado que permite reducir os desprazamentos e, polo tanto, as emisións de CO2 e doutros gases de efecto invernadoiro. Porén, os seus críticos consideran que podería aumentar o sedentarismo e o risco de non desconectar e de traballar máis horas das estabelecidas por contrato. Neste sentido, países como Francia xa incluíron na lexislación hai catro anos o "dereito á desconexión" do traballador. Tamén en España se estuda que a nova lei garanta este dereito, así como o non ter que usar computadores ou teléfonos móbiles propios. E ao igual que en Alemaña, onde as empresas deben dotar os empregados do material técnico necesario para poderen realizar o traballo, así como respectar os horarios laborais e os descansos e garantir a protección de datos.


Summary: O proxecto do estatuto para os grandes consumidores prevé unha exención do 100% nos pagamentos por capacidade e por interrompibilidade, un aforro duns 40 e 23 millóns respectivamente, e outras medidas que suporían axudas duns 140 millóns neste sector.

Os ministerios de Industria, Comercio e Turismo e para a Transición Ecolóxica publicaron este luns o proxecto de real decreto polo que se regula o Estatuto dos Consumidores Electrointensivos, unha condición clave que varias factorías en Galicia precisan para garantir a estabilidade enerxética e a perda de competitividade da súa produción e que é imprescindible para que a planta de Alcoa na Coruña poida evitar o peche coa chegada de novos investidores. Este borrador, por fin publicado tras meses de reclamacións por parte do persoal da propia Alcoa ou Ferroatlántica, inicia xa o trámite de audiencia e información pública para ser publicado definitivamente dous días antes das vindeiras eleccións xerais do 28 de abril. O proxecto contempla unha exención do 100% nos pagamentos por capacidade e por interrompibilidade das empresas, un aforro duns 40 e 23 millóns respectivamenteContempla unha exención de até o 100% nos pagamentos por capacidade que fan estas empresas electrointensivas, que terían un impacto positivo duns 40 millóns de euros. Ademais, tamén propón a exención dos pagamentos por interrompibilidade, o que lles suporía un aforro de 23 millóns de euros, un custo que deberá ser asumido polos demais consumidores eléctricos. Supón, neste último caso, unha rebaixa de 81 céntimos o megavatio hora para este tipo de compañías e unha suba de un céntimo megavatio hora no resto de consumidores. En Galicia, traballadores de Alcoa ou Ferroatlántica afrontaron nos últimos meses ERE e ameazas de peche provocados, en parte e segundo as direccións, polo alto custo enerxético e a ausencia dun marco estable para as súas factorías. Persoal, gobernos municipais e a propia Xunta reclamaron do Executivo estatal un estatuto que permitise manter o emprego industrial de empresas onde a factura eléctrica supón unha alta porcentaxe dos seus custos de produción. É o caso da factoría de aluminio, que ten até o 31 de xuño para aceptar a proposta de investidores que eviten o peche definitivo da planta galega e da asturiana e manteñan unha actividade que dá traballo directo a 369 persoas na Coruña. Sen un marco regulatorio estable, advirte o persoal, ninguén acabará por decidirse.Lonxe de albiscar un mellor futuro, a planta de San Cibrao, a única coa que Alcoa queda no Estado, advirte dun "perigo de peche"Pero as primeiras reaccións de Alcoa non foron positivas. Xa non polo futuro das plantas que ten decidido pechar de vez, a coruñesa e a de Avilés, senón de cara ao futuro da de San Cibrao. As medidas non lle chegan e cre que mesmo poñen en risco a viabilidade da planta da Mariña. O propio comité de empresa convocou os alcaldes da comarca para unha xuntanza o vindeiro venres ante o "perigo de peche que corre a factoría diante do elevado prezo da enerxía eléctrica, que lle supón preto dun 40% do custo total na produción de aluminio". O estatuto marca as obrigas e compromisos que estas compañías electrointensivas (máis de 250 no Estado, unhas 120 delas interrompibles) deben asumir en termos de eficiencia enerxética, emprego, I+D+i ou substitución de fontes contaminantes para poder optar aos mecanismos impulsados para reducir os seus custos enerxéticos. O borrador do estatuto inclúe tamén unha compensación dos custos indirectos por emisións de gases de efecto invernadoiro cunha partida a cargo dos Orzamentos Xerais de até 100 millóns de eurosUn destes mecanismos é a devandita exención dos pagamentos por capacidade (a tarifa regulada para que as produtoras teñan excedentes de xeración), de até un 100%, para aquelas empresas que ademais sexan interrompibles e poidan desconectar do sistema nun momento de exceso de demanda. E unha rebaixa dun 70% para o resto, o que pode supor en total un impacto de máis de 40 millóns de euros de aforro ao ano. Tamén a exención no pagamento por interrompibilidade aos consumidores que sexan provedores efectivos deste servizo, como Alcoa, e que pode supor un aforro anual de 23 millóns.Tamén inclúe unha compensación dos custos indirectos por emisións de gases de efecto invernadoiro, cunha cifra de até 100 millóns de euros anuais, unha partida que irá a cargo dos Orzamentos Xerais do Estado e que se elevaría a uns 76 millóns e que non se descarta que se aumente. Entre axudas e exencións, o impacto deste estatuto na industria electrointensiva suporían un aforro anual duns 140 millóns de euros.Ademais, o estatuto tamén supón o fomento da contratación bilateral e a longo prazo, especialmente con xeradores de enerxías renovables non incluídos no réxime retributivo específico.O Goberno central impulsa contratos estables a dez anos sobre a metade do consumo e fomenta a contratación bilateral a longo prazo con xeradores de enerxías renovablesO Executivo central impulsa ademais con esta medida contratos a dez anos con esta industria para darlle a estabilidade tantas veces requirida na tarifa eléctrica. Estas contratacións serían apilcables sobre o 50% do consumo, garantindo ese importe estable nunha década para a metade da enerxía empregada. Para que este tipo de empresas de alto consumo poidan aproveitarse destas vantaxes, deberán implantar medidas de mellora de eficiencia enerxética que sexan viables e como mínimo cada catro anos, ademais de manter a actividade produtiva durante polo menos tres anos desde que se lle aplican eses mecanismos. Tamén acreditar, no prazo dun ano, a contratación de polo menos un 10% do seu consumo anual de electricidade a través de instrumentos a prazo e cunha duración de polo menos tres anos. Ademais, deberán dispor dun sistema de xestión da enerxía no prazo de dous anos.


Summary: O organismo está composto por catorce pesoas "de recoñecido prestixio e traxectoria", segundo afirmou o presidente da Fundación, Francisco Jorquera.

Este sábado constituíse en Compostela o Consello asesor da Fundación Galiza Sempre, un órgano integrado por catorce persoas procedentes de diferentes ámbitos mais que reúnen un "coñecido prestixio e traxectoria", en palabras de Francisco Jorquera, presidente da Fundación. As persos que fan parte dese consello, segundo informa a Fundación, son Encarna Otero, Quico Cadaval, María do Pilar García Negro, Xosé Dios, Manuel Soto, Elvira Souto, Olalla Fernández Davila, Marga Romero, Xesús Seixo, Manuel Mera, Antolín Alcántara, Ramón Varela, Xosé Díaz, Francisco Rodríguez. Para Jorquera o organismo ten como función "auxiliar" Galiza Sempre no desenvolvemento dos seus obxectivos, como é o de "impulsar" o debate político, económico, social e cultural en Galiza "desde unha clave autocentrada no país". O presidente da Fundación salientou que este paso responde á "vontade" de Galiza Sempre de "activar o debate de ideas no noso país, algo que é fundamental" e que considera que é "cosubstancial" a unha sociedade "verdadeiramente democrática". Neste sentido, o ex-deputado do BNG lamentou que esteamos nunha época na que o debate de ideas, dixo, estea "degradada" na política, "substituído polo postureo e o eslogan". Jorquera tamén falou das actividades desenvolvidas pola Fundación para que unha cuestión de tanta importancia "para o benestar do país" como é o modelo de financiamento estea presente na axenda galega. O mesmo que coa tarifa eléctrica galega, "que algúns ridiculizaban aquí e agora Euskadi veno de lograr para a súa industria".


Summary: O Consello de Ministros do martes aprobará un paquete de medidas económicas para afrontar a crise do coronavirus; a intensidade desas accións xerou discrepancias no seo do gabinete. A necesidade destas accións tamén estará sobre a mesa este luns na xuntanza das forzas políticas galegas

Este luns é un día inédito en todo o Estado. É a primeira xornada laborable baixo o estado de alarma decretado polo Goberno de España para tentar frear os contaxios do coronavirus, un amplo paquete de medidas que ten a súa parte máis visible na restrición da circulación para toda a cidadanía e o peche de gran parte do tecido comercial. As medidas de illamento para procurar conter a epidemia traen consigo, daquela, un devalo inmediato de ingresos para multitude de empresas co sector alimentario como principal excepción, pero tamén unha supresión repentina de ingresos para milleiros de persoas inscritas no réxime de autónomos.A cuestión da economía. Concretamente, das medidas que o Estado poida poñer en marcha para amortecer o duro impacto económico da parálise polo coronavirus, estiveron no centro das diverxencias no seo do Consello de Ministros do pasado sábado, segundo diversas fontes citadas por xornais como La Vanguardia, El Confidencial ou eldiario.es. O centro da cuestión, informa Fernando Garea para El Confidencial, está no alcance que terá o que parte do Executivo central dá en denominar "escudo social" ante a crise que está a chegar.O Consello de Ministros do martes aprobará un paquete de medidas económicas para afrontar a crise do coronavirus; a intensidade desas accións xerou discrepancias no seo do gabineteAs discrepancias, indican as fontes citadas, non enfrontan especificamente os dous partidos que sustentan o Goberno. Fronte ás teses máis conservadoras de ministras como a vicepresidenta económica, Nadia Calviño, sitúanse o vicepresidente Pablo Iglesias ou a ministra de Traballo, Yolanda Díaz, pero tamén o responsable de Transportes e secretario de organización do PSOE, José Luis Ábalos, e mesmo o titular da Seguridade Social, José Luis Escrivá. Este sector, indican, aposta por unha forte inxección económica en múltiples frontes, dende aliviar a situación ás empresas abocadas á parálise polo virus ata axudar a poboación en atrancos para pagar o alugueiro ou a hipoteca.Así e todo, o propio Pedro Sánchez avanzou o pasado sábado que o vindeiro Consello de Ministros terá sobre a mesa "medidas de apoio aos traballadores, aos autónomos, aos empresarios, ás familias e aos colectivos máis vulnerables". Tamén "apoio é flexibilización dos mecanismos de axuste temporal de actividade" -expedientes de regulación de emprego temporal- para "evitar despedimentos" e medidas para "garantir a liquidez ante as dificultades transitorias como consecuencia da emerxencia económica". "Debe ser unha paréntese temporal, non unha nova crise para as maiorías"Neste sentido expresábase tamén este domingo a ministra Yolanda Díaz. A través das redes sociais, a titular de Traballo aseguraba tamén que, unha vez declarado o estado de alarma e as medidas para frear os contaxios do coronavirus, "o seguinte paso é facer fronte á paralización da actividade económica e laboral" cos principais obxectivos" de "evitar despedimentos e garantir ingresos menres dure a emerxencia". Esta, sinala, "debe ser unha paréntese temporal e non unha nova crise para as maiorías". Así, asegura, boa parte das medidas xa están "listas" e "pactadas cos axentes sociais".Medidas en GaliciaA cuestión das medidas económicas estará tamén presente na xuntanza que, este luns, manterán os líderes das principais forzas políticas para, baixo convocatoria da Presidencia da Xunta, abordar a crise do coronavirus. Aínda que no centro da axenda estará a forma en que é aprobado un adiamento das eleccións cuxa conveniencia todas as formacións comparten, dende as tres forzas da esquerda apóstase tamén por aproveitaren a oportunidade para abordar medidas económicas. O propio Alberto Núñez Feijóo incidía tamén neste aspecto na súa comparecencia do domingo, aínda que reclamando celeridade nas medidas do Goberno central en materia como "subvencionar as empresas que manteñan o emprego" durante a crise.A necesidade de tomar medidas económicas dende a Xunta tamén estará sobre a mesa este luns na xuntanza das forzas políticas galegasAsí, dende o PSdeG, o seu secretario xeral e candidato á Presidencia, Gonzalo Caballero, reclamaba nos últimos días que, tamén dende a Xunta, se apliquen "todas as medidas necesarias nestas circunstancias tan complicadas" para "acompañar" a "traballadores, persoas autónomas e empresas". O ideal, a xuízo do socialista, sería formar "un comité de seguimento que inclúa a todas as forzas" con "información actualizada" e "medidas tanto no eido sanitario como na economía e nas condicións de traballo".Tamén a portavoz nacional do BNG, Ana Pontón, avanzaba este domingo a súa intención de trasladar propostas económicas na xuntanza, a aplicar polos gobernos galego e central. A comezar, cre a nacionalista, debería poñerse en vigor "unha moratoria no pagamento de hipotecas, iniciativas de apoio a autónomos e axudas extraordinarias como a condonación de recibos da luz e do gas ao persoal afectado pola perda de emprego". Neste sentido, di, cómpre tamén a implicación da banca e lembra os fondos públicos perdidos durante o rescate, na crise financeira.O Concello de Lugo anunciou xa unha "liña de axudas de 5 millóns de euros" para "pequenas empresas, autónomos e familias" afectadas pola crise do coronavirusPola banda de Galicia en Común o seu candidato, Antón Gómez-Reino, avanza tamén que a coalición exporá na xuntanza a necesidade dunha "proposta de medidas que complemente ás do Goberno do Estado" en materia económica. Entre os "retos inaprazables" sinala "protexer o emprego dos despedimentos masivos e defender as persoas autónomas" para que non se "vexan na disxuntiva de despedir os seus ou veren arruinados os seus negocios".Á espera dos paquetes de medidas económicas fronte ao coronavirus por parte dos gobernos galego e central, en Galicia comezan a abrollar iniciativas neste sentido tamén dende o eido local. Así, por exemplo, a alcaldesa de Lugo, Lara Méndez, anunciaba este domingo a intención de que o Concello "habilite unha liña de axudas de 5 millóns de euros" dirixidos a "pequenas empresas, autónomos e familias" do municipio. No ámbito económico, avanza a socialista, procurarán "amparar os autónomos e ás pemes" que "vexan paralizada a súa actividade por esta crise sanitaria" e tamén ás persoas que "queden sen emprego" neste tempo. "A nosa intención é que poidan manter a súa renda", avanza.


O número de bandeiras leva catro anos reducíndose, coincidindo coa negativa de varias vilas turísticas da ría de Arousa, a Mariña e agora Nigrán a aspirar a elasAs praias galegas veñen de obter 107 bandeiras azuis, dúas menos que o ano pasado e a cifra máis baixa da última década. O progresivo retroceso do galardón coincide coa decisión nos últimos anos de varios concellos turísticos de renunciar a el, listado ao que se seguen a sumar novos municipios, como vén de anunciar o de Nigrán hai dúas semanas.O máximo de bandeiras azuis rexistrouse na última década en 2015, con 131 galardóns, tras uns anos de relativa estabilidade por riba dos 120. Pero desde ese ano o devalo é continuado, coincidindo co progresivo aumento de concellos que renuncian a solicitar bandeiras por non compartir os seus requisitos, criticados tamén polos ecoloxistas por considerar que priman os servizos das praias sobre a conservación dos seus valores naturais. Desde ese máximo de bandeiras de 2015 varios concellos da ría de Arousa (O Grove, Ribeira, A Pobra ou Rianxo) veñen rexeitando reiteradamente presentar candidaturas, como tamén fixo algo máis tarde o lucense de Barreiros. Algún outro renunciou algún ano puntual para volver solicitalo o ano seguinte, entre protestas e presións de asociacións empresariais e de hosteleiros. Como as que vén de recibir agora o Concello de Nigrán, o último en sumarse, hai dúas semanas, á negativa ás bandeiras azuis por discrepar dos requisitos impostos pola entidade que as outorga, a Asociación de Educación Ambiental e do Consumidor (Adeac), entidade privada coa que hai xa anos que rachou relacións a Unión Europea. A propia organización que outorga as bandeiras, da que a Unión Europea se desligou hai xa dúas décadas por considerar que os galardóns carecían de rigor, admite que estas poden prexudicar espazos naturais "fráxiles"A propia Adeac admite que as súas bandeiras azuis poden prexudicar espazos naturais "fráxiles", o que non impediu que o Concello de Vigo traballase nos últimos anos por estender o galardón tamén ás protexidas illas Cíes, que este ano volve ter dúas praias (Rodas e Figueiras) con bandeira azul. Pola contra, a Xunta segue a gabar a cifra de bandeiras acadada, só por detrás de Valencia e por diante de Catalunya e Andalucía, ao tempo que paga 40.000 euros ao ano a Adeac a través dun convenio encadrado como "axudas á protección e promoción do patrimonio natural".Nesta edición Sanxenxo volve repetir como o concello galego e do conxunto do Estado con máis bandeiras, 14. Ademais das praias, as bandeiras azuis tamén recoñeceron este 2019 en Galicia 29 sendeiros azuis, 12 portos deportivos e 15 centros azuis.


Summary: A investigación da trama Zeta está salferida de mencións a dirixentes do PP galego, partido ao que, segundo a Policía, recibiu 17.000 euros procedentes da caixa 'B' das empresas de Crespo. Repasamos as indagacións, chamadas e comunicacións que salpican a Feijóo, Negreira, Mato, Romay Beccaría e Flores.

Alberto Núñez Feijóo Carlos Negreira Beatriz Mato José Manuel Romay Beccaría Julio Flores A Operación Zeta, a presunta trama de fraude en axudas para cursos de formación que, segundo a investigación, serviu para enriquecer o empresario coruñés Gerardo Crespo e os seus colaboradores, é un maremagnum difícil de dixerir. Nos 24 tomos e milleiros de folios do sumario descríbese con detalle o que para a Policía foi unha "caza de cartos públicos" canalizada a través de unha "farsa" asociativa e empresarial que tiña como obxectivo principal a captación de cartos públicos para fins "privativos". Alén das presuntas ilegalidades cometidas pola rede de Crespo e os seus colaboradores o sumario ten unha evidente vertente política que salpica o PPdeG en xeral e o PP coruñés en particular. Así, por exemplo, unha ex contable de Crespo chegou a afirmar ante a Policía que tivera que preparar "dous sobres" de cartos procedentes da caixa 'B' "destinados ao Partido Popular", cantidades que sumarían 17.000 euros, 15.000 entregados pouco antes das eleccións xerais de 2011. Pero, a que dirixentes conservadores salpican, concretamente, estas revelacións sumariais? Alberto Núñez Feijóo A ligazón do presidente da Xunta coas revelacións do caso están, sobre todo, relacionadas co papel que a investigación lle atribúe ao empresario madrileño afincado en Bueu Francisco Ramón de Lucas, coñecido como Pachi de Lucas. De Lucas é sinalado pola Policía como un dos conseguidores da rede, isto é, a ligazón entre Crespo e diversos dirixentes políticos. Pola "práctica" destas "xestións" o empresario recibía, segundo o sumario, "un diñeiro". Eses cartos, sinalou a ex contable ante a Polícia, saían dos fondos que terían que financiar cursos de formación e éranlle achegados mediante transferencias bancarias. Era "unha cantidade periódica, sendo este pago priorizado por Gerardo", di a declaración. Atendendo ao publicado polo diario El País e tamén a fontes consultadas por Praza Pública o empresario De Lucas é amigo persoal do presidente da Xunta, quen tras a última reunión semanal do seu Consello evitou, ata en seis ocasións, aclarar a súa relación co presunto conseguidor, limitándose a afirmar que "a efectos de sumarios non hai amigos nin inimigos". Mentres a oposición lle esixe maior claridade un dos grupos que a conforman, o PSdeG, sinala que a ligazón do presidente galego con De Lucas é persoal pero tamén profesional e económica, toda vez que unha das súas empresas, afirman, traballou para o PPdeG na campaña electoral de 2009. As mencións a Feijóo están maioritariamente ligadas a Pachi Lucas, suposto conseguidor da trama e amigo do presidente Pachi de Lucas, con quen Feijóo acudiu ás touradas en Pontevedra en varias ocasións, como confirman as imaxes do fotógrafo Óscar Corral publicadas por El País, é quen en xullo de 2011 lle confirma a Gerardo Crespo a posibilidade de ter unha xuntanza con quen meses despois se convertiría en ministra de Fomento, Ana Pastor. Segundo unha mensaxe telefónica intervida pola Policía e incluída no sumario, a cuxo contido tivo acceso a este diario, De Lucas xestionou esa xuntanza na sede popular da madrileña rúa de Génova. Noutra das páxinas da transcrición das mensaxes do teléfono de Crespo, situada no seguinte folio do sumario pero cunha numeración non correlativa -pasa da páxina 1.593 á 1.619- figura a frase "Feijóo va a ser clave", sen que se poida confirmar quen a escribiu e o seu contexto. Asemade, na xornada electoral das municipais de 2011 De Lucas remitiulle unha mensaxe a Crespo, tamén interceptada polos axentes, co seguinte texto: "Comiendo en Beluso, presidente, mar...! Todo bien". Alén estritamente do empresario afincado en Bueu ao longo do sumario figuran mencións ao presidente en, cando menos, dous correos electrónicos, os que lle remitiu Gerardo Crespo. No primeiro, datado o 11 de outubro de 2011, Crespo sinala que, "dacordo coa última conversa que mantivemos", lle escribe para "manifestar a miña preocupación polas informacións que me transmiten dende Traballo a respecto dos proxectos que presentaron as organizacións que dirixo e de cuxas resolucións positivas dependen moitos postos de traballo e a viabilidade das empresas". No segundo, de decembro do mesmo ano, Crespo escríbelle a Feijóo para explicar os "momentos de gran dificultade respecto á tesouraría " que pasan as súas empresas por mor da "xestión económica da intervención xeral da Xunta". O Goberno paralizara os pagamentos de subvencións ata o mes de xaneiro para conter o déficit e isto puña en perigo a "viabilidade futura das organizacións", dicía Crespo, que se amosaba "seguro" de que "estas observacións non caerán en saco roto". Asemade, o nome de Feijóo figura tamén na lista de agasallos de Azetanet no Nadal de 2010, cando Crespo lle remitiu unha participación de lotaría. Carlos Negreira O alcalde da Coruña e presidente do PP na provincia, Carlos Negreira, negou aínda a pasada semana que tivese algunha vinculación co empresario Gerardo Crespo, o líder da trama, "máis aló da que se mantén como calquera outro representante de veciños". Non opinan o mesmo os investigadores, que no sumario ao que tivo acceso Praza dan conta do "nivel de relacións" que ten o empresario con importantes cargos públicos, entre eles o rexedor, ao que chega a "realizar funcións de intermediación da súa axenda", exercendo de intermediario entre o responsable de USO en Galicia e o alcalde. "Deixoume tirado cando comezaron as escoitas", revelaba Crespo sobre Negreira nunha entrevista en La Opinión. Son os investigadores os que falan dun "posible labor de intermediación" por parte do empresario entre as persoas interesadas en contactar co alcalde e o propio rexedor. Nunha conversa gravada, ofrécelle colaboración a un coñecido para facer "gestiones con Carlos [Negreira] y con quien veas". A confianza e a petición de favores era tal que Gerardo Crespo chama directamente á secretaria do alcalde da Coruña para informala da situación de diferentes procesos de adxudicación de servizos municipais, advertíndolle de que a súa empresa se presentou a un de Consumo "Para que lo sepa", dille. "Se lo han dado a otra empresa [...] y el técnico del ayuntamiento es el primer sorprendido. Ahora nos hemos presentado a otro tema de la Oficina de Consumo, para que lo sepa". Antes, o empresario mándalle un SMS ao rexedor: "Hola. Desde hace años llevamos los cursos de bibliotecas del ayunt. y siempre nos invitaban al negociado; lo sabe el técnico... Y este año no. Un abrazo". A Policía coida que Crespo xestionaba xuntanzas doutras persoas con Carlos Negreira, con quen intercambiou correos electrónicos tras as primeiras denuncias públicas da suposta fraude Tan só uns días máis tarde, e segundo as conversas telefónicas intervidas, os propios investigadores advirten de que se intenta "amañar" un proceso de adxudicación "dun servizo vinculado con Consumo, a realizar a través dun procedemento negociado sen publicidade e no que se vai presentar algunha das empresas de Gerardo Crespo". A idea é presentar outras dúas "empresas amigas" para "formalizar unha apariencia de concorrencia nun proceso de adxudicación xa decidido que finalmente recaerá presuntamente a favor da empresa de Gerardo". A conversa é entre unha empregada da súa empresa e o propio Crespo. "Estamos con el tema de Consumo y nos piden dos empresas más [...] Nos vamos a presentar nosotros y dos empresas más... amigas", admítelle, supoñendo que é no propio Concello onde llelo solicitan. De feito, os investigadores aseguran que esta chamada "hai que poñela en relación cos sms enviados por Gerardo Crespo a Negreira e coa chamada do mesmo día mantida entre o mesmo Crespo e a secretaria do alcalde". Ademais, Eliseo Calviño, outro dos implicados na operación Zeta -responsable de Caype e outro dos líderes da trama-, presume tamén da súa relación con Negreira. Nunha chamada ao seu amigo e socio, Gerardo Crespo, anúncialle que estivo "como dos horas y media con nuestro amigo... Con Carlos, con el señor alcalde de La Coruña" e faino "mostrando a súa satisfacción", tal e como din os investigadores. "Dos horas y media, eh? Muy bien, él muy bien como siempre, lo que pasa es que, claro, él tiene que ser muy bien, pues con todos. Yo creo que hay algunas cosas que le quedaron claras, eh?... De alguna le sorprendió mucho...Y vamos a ver... Pero ya hablaremos de eso". O que é evidente para os investigadores é que Crespo pasa tempo "presionando" a Carlos Negreira "co obxecto de conseguir máis adxudicacións". "Me siento abandonado [...] Abrazos", dille o empresario. Logo de que o líder da trama advirta no Concello de que non está a ser informado de diferentes concursos. Pouco despois, o rexedor envíalle outro SMS: "Ok Gerardo... Abrazos". Noutra conversa posterior con responsables en María Pita, o líder da trama asegura que "al alcalde le joroba" que el non sexa informado de diferentes procesos. Crespo asegurou sentirse "amparado" polo rexedor coruñés, que asegura ter con el a mesma relación que con calquera outro representante veciñal Logo de que o presunto líder da trama corrupta insista en varias conversas con persoal do Concello achegado ao alcalde, decide enviarlle outra mensaxe telefónica a Negreira. "Me siento amparado y muy feliz del alcalde amigo que tengo", ponlle nun deses sms. Os investigadores entenden que Crespo "parece estar máis contento co alcalde" logo de contactar coa administración local, "aínda que este non lle contesta". Non o fai nese momento, pero si horas despois: "Abrazos... le paso el mensaje a "programación"... Nos vemos pronto!! Buen fin de semana!!". Unha relación que parece demasiado cordial para ser a que se mantén "con calquera dirixente veciñal". Un ano e algo antes, tal e como demostran uns mails, ambos os dous pactaran a resposta a través dun comunicado ás acusacións que o alcalde de Oleiros fixera sobre as empresas de Crespo e as subvencións que recibía das administracións. En canto os cursos das empresas de Crespo empezan a ser auditados pola propia Xunta e incluso revogados, o principal imputado volve intetar recorrer a Negreira. "Tengo un problema gravísimo y urgente, que es una injusticia y me siento indefenso. Cuando puedo contártelo? Puede acabar conmigo", dille nunha mensaxe que os investigadores atribúen á súa "desesperación". Ademais, el mesmo chama ao Concello coa intención de que o rexedor "saiba dos seus problemas coas revogacións dos plans integrais de emprego". Parece evidente que Negreira evita manter conversas telefónicas ou mediante mensaxes de texto con Crespo, pero unha comunicación posterior con outra persoa revela que "Carlos [polo alcalde] lo sabía" e que incluso lle recomendou o que facer ante as inspeccións nun encontro persoal. "Me ha dicho Carlos que nos defendamos, que nos defendamos a muerte, que él quiere que nos defendamos y que tengamos cuidado que hay mucha piraña suelta". Beatriz Mato No sumario da operación Zeta, e nun mesmo tomo, os investigadores aseguran que "queda patente como presuntamente Gerardo Crespo tratou de influír en autoridades ou funcionarios públicos para axilizar ou obviar trámites administrativos", aínda que "con resultados negativos", polo menos daquela, para el. "No se atreven ni de coña", chega a dicir o principal imputado da trama nunha conversa na que explica o seu intento de influír na conselleira de Traballo, Beatriz Mato, así como no conselleiro de Industria, daquela Javier Guerra. No caso deste último, Crespo dá conta dunha xuntanza na que o presuntamente o titular de Industria indícalle que o avise "cuando salgan las ayudas". "Presentaos y me llamas... Tendréis nuestro apoyo. Esto no se puede publicar", disque lle di. Neste caso, os investigadores pregúntanse "se calquera outro empresario podería chamar directamente ao conselleiro cando saian unhas axudas" e o motivo polo que, logo de que renunciar a unhas subvencións, "agora o titular de Industria lle di que se presenten". A investigación recolle referencias a xuntanzas coa conselleira de Traballo e co ex titular de Industria, Javier Guerra, quen supostamente o ía avisar "cando saian" unhas axudas "Los funcionarios pasan y los políticos son unos cagaos", di Crespo noutra conversa telefónica na que unha empregada supón que "ya habrá tocado y retocado la vía política". Refírese, segundo os investigadores, ás súas negociacións con Beatriz Mato e Javier Guerra. "Mañana voy a hablar con Bea [Mato], pero bueno, es que Bea puede lo mismo que el conselleiro de Industria... De mi parte, en una cena, a ver... No puedo mover más hilos, eh?", explica. Tan só uns días despois, Gerardo Crespo tamén amosa a súa intención de non cobrarlle as cotas dunha das súas academias ao fillo de Beatriz Mato. "Cal é o motivo de que non queira ou dubide de cobrarlle? É unha actitude interesada dado o posto que ocupa?", pregúntase a policía. Pero a cousa vai máis aló. A principios de marzo de 2012, Crespo envía unha mensaxe a Pachi Lucas, o suposto "conseguidor" da trama corrupta. "Tengo que pedirte que llames a Bea para la programación de cursos; que nos dé un poco más que el año pasado". Tan só unhas semanas despois, Antonio Duarte, secretario xeral de USO en Galicia, fala con desesperación con Gerardo Crespo preocupada polas investigacións que se están a levar a cabo e facendo referencia, supostamente, a Beatriz Mato. "Cuando me llama la conselleira y me dice que me quiere ver en persona, esto no es ninguna broma ni no es nada; es grave. Y hay dinero público por medio, y yo soy el responsable, yo firmé... Gerardo, yo he confiado en ti". José Manuel Romay Beccaría O ex conselleiro, ex ministro, ex tesoureiro estatal do PP, actual presidente do Consello de Estado e mentor político de Alberto Núñez Feijóo, entre outras moitas responsabilidades dentro do PP, figura no sumario do caso en varios dos correos electrónicos intervidos pola Policía, que a fan sospeitar que mediou para lograr adxudicacións a estas empresas. No primeiro deles, enviado por Crespo ao correo corporativo de Romay no PP en xullo de 2011, o presunto líder da trama remítelle "o informe que lle enviei a Ana Pastor", un "tema que se está debatendo no seo do partido e do que Ana me pediu que redactase un informe". "Teño tamén algunhas ideas que estou escribindo sobre o contrato de inserción ligadas á formación que che anexarei en breve", dille Crespo, que tamén expresa a súa "preocupación" polas "declaracións" de Esperanza Aguirre a respecto da FP dual. Romay responde días máis tarde sinalando que "agradezo moito a información que me mandas" e amosándose "seguro que o aplicarán como se merece". A Policía cre que Romay mediou para que Crespo lograse unha adxudicación na Deputación da Coruña Tres meses despois, a finais de setembro, Crespo escríbelle e novo a Romay para, "tal e como acordamos", facerlle chegar o "nome dos dous concursos aos que se vai presentar a miña empresa" na Deputación da Coruña. "Querido Gerardo, recibín o correo e trasladeille o asunto a Diego Calvo", presidente da Deputación, responde Romay Beccaría. Acto seguido, Crespo escribe de novo para preguntarlle ao histórico dirixente popular por "quen leva o programa do partido en temas formación, empleo, orientación" e informalo, asemade, de que "hoxe estiven con Diego". Un dos concursos aos que se refire Crespo foi adxudicado á súa empresa Gecreri, se ben dende a Deputación coruñesa se negou, en declaracións a La Opinión de A Coruña, que a influencia de Romay tivese algo que ver. Na mesma liña, a comezos de 2012 a Policía unha nova mensaxe de Crespo a Romay: "Hola, necesito verte. Hoy llamé a Génova y pedí una cita. Cuando puedas voy a donde digas. Un abrazo". A xuízo dos investigadores, o empresario "busca a influencia de Romay Beccaría" porque o popular "ten moito poder para conseguir o pago do diñeiro adebedado pola Xunta e a Comunidad de Madrid". Días despois, Crespo explícalle por teléfono á súa dona que Romay "me va a conseguir una serie de entrevistas si yo quiero... Para hablar con una serie de personas". Julio Flores O número dous de Carlos Negreira, e tenente de alcalde no Concello da Coruña, Julio Flores, tamén aparece citado no sumario da operación Zeta. Entre os importantes contactos que no PP ten o principal imputado da trama, Gerardo Crespo, atoparíase tamén o deste político que foi imputado antes na Pokémon. Dedúcese a relación dunha conversa captada pola policía nas escoitas telefónicas entre o presidente da federación de veciños Salvador de Madariaga, Juan Sáez Chas, e o propio Crespo. Desa parola os investigadores deducen que o concelleiro poder ter "algún tipo de acordo ilícito". A investigación coida que o número dous de Negreira pode ter "algún tipo de acordo ilícito" coa presunta trama Na chamada, os dous protagonistas falan do "interese que ao parecer ten Julio Flores en cambiar a directiva do Círculo de Artesanos desta cidade en favor dun tal Salazar, o cal podería ter intereses inmobiliarios e co que podería ter algún tipo de acordo ilícito". Tan só unhas semanas despois, a xunta do devandito Círculo de Artesanos dimitiu para abrir un proceso electoral do que sairía vencedor Modesto Sabucedo. "Si se vende ese solar... arre carallo", di o dirixente veciñal a Crespo, que antes advertira de que a entidade "es una cosa que está en decadencia". Na mesma conversa, o principal imputado da trama refírse supostamente ao pago de comisións. "A ti y a mí no se atreven a pedirnos eso (...) Es que hay cosas que no se pueden pedir. ¡Joder, macho! Juan, yo llevo padeciendo muchísimo, porque, a ver, a mí me pueden pedir y yo puedo ofrecer una comisioncita... al jefe territorial, y al Joaquinito [supostamente referíndose a Joaquín Vila, daquela xefe de servizo na Xunta] y al otro... Pero lo que no me pueden pedir es decir 'oye, haz esto, pégale una puñalada a este tío... aquí esto y nos llevamos tres millones de euros. Eso a mí no me lo pueden decir, primero porque les mando a tomar por el culo (...) No porque yo me lleve menos, y no porque digo 'a estos viejecitos esto yo no se lo hago"


Summary: A Panificadora forma parte da historia de Vigo desde os anos 20. Dúas décadas despois xa se ampliara varias veces.

Forma parte do "skyline" vigués desde os anos 20. Repasemos os principais fitos da historia de vida da Panificadora, o mellor exemplo do patrimonio industrial de Vigo:A compañía viguesa de Panificación naceu en 1920 froito da alianza de varios empresarios entre os que destacaban Antonio Valcarce (que xa posuía "La Espiga de Oro") e o seu cuñado Ángel Reboreda (dono de "La Madrileña") co obxectivo de abaratar custos. Para iso en 1921 adquiriron unha gran parcela no Campo das Redes (na Falperra) onde se construíu unha megapanificadora moderna, con fornos alemáns e que segundo se dicía daquela era a máis potente de España, con capacidade para producir 40 toneladas ao día. O proxecto foi de Manuel Gómez Román, arquitecto municipal na época.A actividade na panificadora comeza en 1924 e en 1930 xa fai unha primeira ampliación cunha sección de moenda para obter fariñas e salvados. Converteuse rapidamente na subministradora da cidade, das súas institucións públicas e do sur da provincia de Pontevedra. Entre os produtos, o artigo estrela foi o panecillo branco e individual, "Japonés", un produto monodose, ideal para casas de comida, e para os comedores colectivos de empresas e institucións públicas (hospitais, escolas, asilos, orfanatos,...).Coa Guerra Civil foi intervida polo Exército Nacional e converteuse en subministradora oficial de fariña e pan. Paradoxalmente, foron anos moi bos para a súa actividade e expansión que a levou a mercar fariñeiras en Salamanca e Ávila. Son anos de éxito para o seu fundador, Antonio Valcarce, que adquire tamén nesa época a Compañía de Tranvías de Vigo e o Banco de Vigo. A Panificadora volve ampliarse nos anos 40 dúas veces (sección de moenda e almacén para sacos de fariña) e xa a comezos dos anos 50 eríxense os seis novos silos de almacenamento de gran.Nos anos 50-60 desregularízase o negocio do pan e a Panificadora de Vigo comeza a facer subprodutos como pensos para animais e pastas alimenticias. Entra un cliente estrela, Pescanova, para quen fai os rebozados. Nesta época concrétase tamén o edificio da "fábrica de pensos" da rúa Falperra.A diversificación no foi exitosa e nos anos 70 chegan os problemas económicos. A compañía ten débedas e a maquinaría vai quedando obsoleta. Ademais, o seu principal cliente, Pescanova, funda nesta época Hasenosa no Porriño, para abastecerse directamente das pastas alimenticias.En 1978 morre Antonio Valcarce e en 1980 pecha a fábrica en Vigo, con 70 traballadores. Chegara a ter 300.A historia detallada da Panificadora pode coñecerse neste dossier publicado por vigoindustrial.com.


Summary: A campaña está hoxe moi marcada polo Día das Letras Galegas. Relacionamos a seguir os actos programados.

BNG -12 h, Ana Miranda estará na marcha de Vigo de Queremos Galego; 17 h, mantén unha reunión con membros da plataforma pola recuperación das termas; 20.30 h, participa no mítin central do BNG, na Praza do Seixo, con Xavier Vence. Compromiso por Galicia -13 h, acto da cultura, na Alameda de Vigo, con Paulo Carlos López; 20 h, mítin en Maceda con Paulo Carlos López. AGE -12 h, Lidia Senra estará na conocentración convocada na Porta Faxeira con motivo do Día das Letras Galegas; 17 h, mítin en A Estrada con Senra, Beiras e Yolanda Díaz, no Teatro Principal. PSdeG -12 h, José Blanco visita o Claustro de Celanova e ás 14 h, xanta con militantes en Muíño do Chirlo; 17 h, mítin na Alameda de Celanova; 20.15, mítin con Besteiro e Alfonso Geurra en Lugo, no auditorio municipal Gustavo Freire. PP -13 h, Soraya Sáenz de Santamaría e Millán Mon pasean pola Coruña, pola zona do Obelisco. Convocatoria só para gráficos, sen direito a perguntas; 16.45, mitinea con Feijóo en Ourense, no pavillón anexo ao dos Remedios; 20 h, mitin de Millán Mon en Cervo e ás 21 h en Foz.


Summary: A Autoridade Palestina denuncia esta acción, así como os bombardeos sobre a Franxa de Gaza que lle custaron a vida a un neno de sete anos.

As forzas militares e policiais israelís detiveron polo menos a 125 palestinos en Cisxordania desde o sábado pola noite no marco das operacións para intentar localizar aos tres mozos israelís secuestrados tres días antes nas inmediaciones de Hebrón. Desde a Autoridade Palestina condenaron estas detencións e os recentes bombardeos sobre a Franxa de Gaza, nos que morreu un neno de 7 anos. Os palestinos denuncian que este é un "castigo colectivo sobre a poboación palestina". O portavoz do novo Goberno de unidade palestino, Ehab Bessaiso, insistiu ademais que a Autoridade Palestina non ten ningún tipo de responsabilidade sobre a seguridade nos asentamientos. O Goberno palestino responde así ao primeiro ministro israelí, Benjamin Netanyahu, quen responsabilizou aos palestinos por este secuestro, que se produciu na coñecida como Zona C, de competencia exclusiva de Israel no ámbito civil e de seguridade. "O Goberno israelí non pode responsabilizar aos palestinos da seguridade nos territorios ocupados que non están baixo soberanía palestina e nos que hai decenas de asentamientos", argumentou Bessaiso.


Summary: Oito entidades que traballan pola normalización de linguas minorizadas no Estado, entre elas A Mesa pola Normalización Lingüística, mostraron na mañá da terza feira nun acto conxunto en Madrid a súa preocupación polas mensaxes que están a difundir algúns partidos políticos e "pola maior vulneración dos dereitos lingüísticos que sufrirían os falantes de linguas minorizadas no caso destes partidos chegaren ao poder" e reclamáronlle ao Goberno español e ao resto dos axentes políticos "compromisos concretos" que garantan os dereitos lingüísticos da cidadanía.

A vulneración dos dereitos lingüísticos segue a ser unha grande preocupación para un sector moi importante da sociedade. Oito entidades que traballan pola normalización de linguas minorizadas no Estado amosaron en Madrid a súa inquietude polas mensaxes que están a difundir algúns partidos políticos e "pola maior vulneración dos dereitos lingüísticos que sufrirían os falantes de linguas minorizadas no caso destes partidos chegaren ao poder" e reclamáronlle ao Goberno español e ao resto dos axentes políticos "compromisos concretos" que garantan os dereitos lingüísticos da cidadanía. A Mesa pola Normalización Lingüística, Kontseilua (Euskal Herria), Ciemen, Plataforma per la Llengua (Catalunya) e Acció Cultural del País Valencià (País Valencià) presentaron esta terza feira 29 de outubro ante os medios de comunicación as catro premisas e os seis compromisos consensuados con outras entidades do Estado como Ómnium Cultural, Nogará (Aragón) e Iniciativa pel Asturianu (Asturias) e recollidos no documento colectivo 'Igualdade lingüística: Liberdade, pluralidade e democracia' co obxectivo de que os partidos políticos os tomen en consideración de cara á vindeira lexislatura. "Tal e como sinalou varias veces o Comité de Ministros do Consello de Europa", lembrou na comparecencia o presidente da Mesa pola Normalización Lingüística Marcos Maceira, "hoxe en día é preciso mudar a lexislación do poder xudicial para garantir realmente o dereito á defensa dos e das falantes das linguas minorizadas". Maceira afirmou que "as discriminacións lingüísticas no Estado español en pleno século XXI aínda se publican no BOE". Imposición do español "Hoxe en día", denunciou Paul Bilbao de Kontseilua, "o castelán e as linguas minorizadas están en desequilibrio". As responsábeis das diferentes asociacións e entidades explicaron casos que mesmo vulneran a lexislación europea. "Para conseguir a igualdade, a liberdade e a democracia", explicou Francesc Marco de Plataforma per la Llengua, "é necesario recoñecer os mesmos dereitos e deberes, contratar persoal capacitado nas linguas minorizadas" e "normalizar o uso das linguas minorizadas na administración de xustiza ou dar fin á imposición a través da lei que se fai do castelán". "A imposición que existe da lingua española", asegurou Eva Terol de Acció Cultural del País Valencià, "repercute, por exemplo, na imposibilidade de facer trámites obrigatorios como pagar impostos, multas ou a seguridade social nunha lingua diferente do español ou a negación de bolsas e axudas con documentos presentados en lingua non española". As entidades explicaron a razón de faceren a comparecencia en Madrid. "Cremos que ante a onda de ameazas que vivimos debemos crear un dique de contención que blinde o dereito a vivirmos nas nosas linguas", afirmou David Minoves do Ciemen, "e para iso fai faltan compromisos concretos e vir a Madrid é a maneira máis directa de facer o chamado á acción das forzas políticas do conxunto Estado". As entidades tamén anunciaron que enviarán copia do documento aos partidos políticos para saber a súa posición ao respecto. Do mesmo xeito solicitarán unha reunión co novo ou nova presidenta para explicarlle a proposta.


Summary: O club de hockey sobre patíns, o máis laureado de Galicia, cumpre 40 anos e celebra o 30º aniversario do seu primeiro título. Efemérides dunha revolución nun deporte de berce e raizame catalá. Malia a dificultade de vivir na cidade á sombra dun Deportivo con 25.000 abonados, o Liceo continúa na gloria. É o actual campión de Europa e pode seguir presumindo de ser o club máis laureado de Galicia. Porque non todo vai ser fútbol.

O Porto volveu este sábado a Riazor. E non ao estadio de fútbol, senón ao Palacio dos Deportes. Regresou para disputar un novo partido da Liga Europea (venceu 2-3, pero os coruñeses manteñen opcións de estar na final a oito) e rememorar así aqueles míticos encontros de hockey nos que o Liceo acadaba os seus primeiros títulos continentais hai xa máis de vinte anos. Eran tempos nos que este deporte sobre patíns competía co fútbol en popularidade na Coruña. Tempos gloriosos para un club que celebra este ano os 40 anos da súa fundación e os 30 do seu primeiro título. Efemérides dunha revolución nun deporte de berce e raizame catalá. Malia a dificultade de vivir na cidade á sombra dun Deportivo con 25.000 abonados, o Liceo continúa na gloria. É o actual campión de Europa e pode seguir presumindo de ser o club máis laureado de Galicia. Porque non todo vai ser fútbol. "Somos os actuais campións de Europa e segundos na OK Liga. Nos últimos anos gañamos a Copa CERS, numerosos títulos en categorías inferiores e temos internacionais en varias seleccións... A nosa canteira e o primeiro equipo son un estandarte de Galicia e do deporte galego", presume o presidente Eduardo Lamas, que continúa a senda que abriu hai 40 anos Augusto César Lendoiro, actual presidente do Deportivo, un dos fundadores e máximo dirixente do club liceísta nas épocas douradas. Aqueles tempos de ouro forxáronse a principios dos 70, cando arredor do Colexio Liceo La Paz naceu un club de hockey que acabaría sendo referencia mundial. Tras acadar o ascenso á División de Honra, e só dez anos despois da súa fundación, o conxunto verde e branco levantaba o seu primeiro título: unha Copa do Rei ante o Reus en Alcoi, que se completaría nesa mesma tempada cunha Copa CERS, a UEFA do hockey. Tras acadar o ascenso á División de Honra, e só dez anos despois da súa fundación, o conxunto verde e branco levantaba o seu primeiro título: unha Copa do Rei ante o Reus en Alcoi, que se completaría nesa mesma tempada cunha Copa CERS Naquel equipo exercía de capitán Carlos Gil, actual adestrador liceísta. Tamén estaban Areces, Agüero, Zabalía ou o mítico Martinazzo. Eles foron artífices non só dos títulos, senón da gran revolución histórica no hockey sobre patíns. Ata daquela, ningún club que non fose catalán alcanzara un campionato no Estado. Nun deporte considerado nacional en Cataluña (un só dato: o adestrador da selección española adoita falar en catalán cos seus seleccionados) a irrupción do equipo galego supuxo toda unha revolta. Unha afronta para os puristas dunha modalidade co berce na xeografía catalá, pero cun recuncho da súa historia na Coruña, onde non é difícil ver rapaces cun stick ao lombo camiño do colexio. Porque dos 42 títulos da Liga española disputados ata a data, 36 foron conseguidos por equipos cataláns. Das 69 copas do Rei, 59 viaxaron tamén cara a Catalunya. Do resto, seis títulos de Liga e nove de Copa para o Liceo e outro máis do torneo do KO para o Dominicos, outro club coruñés nado nun centro escolar que se rebelou contra o poder establecido nos anos 90. A selección catalá gañou o Mundial B, estivo a un paso da oficialidade internacional e posúe tamén títulos da Copa América. Pero o Liceo gañou o respecto Aquela irrupción inesperada do hockey galego segue doendo en Catalunya, onde o hockey serve tamén de reivindicación política. A selección catalá gañou o Mundial B, estivo a un paso da oficialidade internacional e posúe tamén títulos da Copa América. Pero o Liceo gañou o respecto. "Non somos un equipo moi ben visto, pero a xente enche as canchas para vernos porque teñen en conta a nosa historia", recoñece o actual capitán do Liceo, curiosamente de nome catalán, Josep Lamas, ao igual que o seu irmán, Eduard, dous dos galegos dun equipo que basea o seu éxito na canteira e no recrutamento de prometedores xogadores. "Temos case o 50% do plantel da canteira e somos os actuais campións de España infantís. Formamos outro equipo, que está en Primeira, no que todos os xogadores son galegos e temos 1.000 cativos na base", lembra o presidente, que insiste en que o obxectivo é sempre "mesturar rapaces da casa con xente de fóra que veña axudar". Foi así sempre. Con esa fórmula chegaron Martinazzo, Mario Rubio, Huelves, Pujalte, Figueroa, Canalda, Joan Carles ou Facundo Salinas. E todos acumularon títulos e máis títulos. Ademais das ligas (6) e copas (9), o palmarés verde e branco é inimitable en Galicia: 5 copas de Europa, 3 copas Cers, 2 recopas, 5 supercopas de Europa e 4 copas intercontinentais. Os tempos nos que o Liceo dominaba sen case oposición o hockey europeo quedan lonxe. Por iso, ser o actual campión de Europa e continuar sumando títulos ten se cadra máis mérito Pero os tempos nos que o Liceo dominaba sen case oposición o hockey europeo quedan lonxe. Por iso, ser o actual campión de Europa e continuar sumando títulos ten se cadra máis mérito. O FC Barcelona posúe máis orzamento que todos os equipos da OK Liga xuntos, e adoita fichar os mellores xogadores. Sexan de onde sexan. "No Barça están agora tres rapaces formados no Liceo: Marc Gual, Reinaldo García e Pablo Álvarez, unha estrela arxentina que chegou á Coruña con 16 anos", lembra Eduardo Lamas. "Non podemos competir contra eses presupostos; levan os mellores xogadores dos equipos que lles fan sombra", recoñece o capitán Josep. Pero están orgullosos. "Temos unha saúde deportiva e económica envexable e que xa quererían outros equipos". E, malia as dificultades financeiras, o Liceo non baixa da elite. "A crise afecta a todos e a situación é complexa porque dependemos da iniciativa privada e das institucións públicas", recoñece o mandatario dun club que, malia a competencia do fútbol, xunta uns 1.000 espectadores de media e conta tamén con preto dun milleiro de socios. "A asistencia media non para de medrar, pero a competencia co fútbol é unha batalla perdida", asegura Josep Lamas, que cre que o hockey engancha a quen o proba por ser "un deporte divertido e moi dinámico". Non son aqueles tempos de bancadas supletorias e máis de 7.000 espectadores, pero non hai queixa. Para o presidente Lamas, o Liceo "é un exemplo para a sociedade e para o mundo empresarial galego de como usar a imaxinación para facer ben as cousas". Para o presidente Lamas, o Liceo "é un exemplo para a sociedade e para o mundo empresarial galego de como usar a imaxinación para facer ben as cousas". "A nosa mensaxe é que Galicia debe sacar todo o potencial que ten dentro, como fixo o Liceo", asegura. Porque para o máximo dirixente liceísta, o equipo é un club de país. "Temos unha vocación galega importante", insiste unha e outra vez. Abonda con escoitar o seu himno. Malia todo, quéixase do escaso apoio que recibe. "Sentímonos pouco recoñecidos e iso doe moito porque os rapaces teñen un mérito extraordinario; dá a impresión que para certos medios non existimos, pero os galegos somos sabios e sabemos por que ocorre todo isto", lamenta con dureza. "Deberiamos tomar exemplo doutros lugares nos que se coida e se mima o que os representa e os enorgullece; os galegos sempre estamos aí, pero tamén temos que saber petar na mesa de cando en vez", reclama. "Que club pode presumir de ter 1.000 rapaces na canteira e de ser o mellor de Europa na súa disciplina? Ás veces semella que se quere agochar a realidade" "Que club pode presumir de ter 1.000 rapaces na canteira e de ser o mellor de Europa na súa disciplina? Ás veces semella que se quere agochar a realidade", reivindica Eduardo Lamas, que advirte, entre risas, que "se non existise o Barça, o Liceo sería campión de case todo". De momento, ninguén lle quitará a honra de ser o mellor club de Galicia. Desde hai meses, loce con orgullo o galardón de campión de Europa, un título acadado o mesmo día no que o Deportivo consumaba o seu descenso a Segunda. Curioso paradoxo.


Summary: Os orzamentos xerais do Estado para 2022 entran nunha nova fase. A ministra de Facenda, María Jesús Montero, presentou esta cuarta feira as novas contas públicas, que representan unha alza do investimento na Galiza de 29% e recollen unha achega de 1.074 millóns de euros para diversas actuacións. Néstor Rego considera que "a posición de firmeza mantida polo BNG o ano pasado acaba sendo útil".

Os orzamentos xerais do Estado para 2022 recollen un incremento do investimento na Galiza de 29% en relación coa pasada anualidade. Segundo a proposta de contas públicas presentadas esta cuarta feira pola ministra de Facenda, María Jesús Montero, as achegas do Goberno estatal á Galiza alcanzan os 1.074 millóns de euros, 242 máis que os asignados no proxecto de orzamentos de 2021. Unha boa parte desta alza correspóndese cos 121,7 millóns de euros destinados á construción nos estaleiros ferroláns das fragatas F-110, que tradicionalmente as contas do Estado incorporan como parte do gasto territorializado na Galiza. O Ministerio de Transportes, Mobilidade e Axenda Urbana volve ser un dos departamentos que máis invisten na Galiza. Neste sentido, reciben un importante impulso as obras da A-54 entre Arzúa e Melide, con 16,2 millóns de euros e entre Melide e Palas de Rei, cunha contía próxima a 42 millóns de euros. Na mesma liña destaca a partida de 23,7 millóns de euros para o tramo de Vilaboa á Ermida, da circunvalación de Pontevedra, así como a de 22,96 para a execución da estrada de conexión do Barco de Valdeorras coa N-120 e a N-563. As contas do Estado asumen, tamén, diversas actuacións no ámbito cultural. Destacan, entre elas, a rehabilitación do inmóbel que acolle a sede da Real Academia Galega, diversas actuacións de recuperación do patrimonio do Camiño de Santiago polos concellos de Paradela, Pedrafita, Samos, Portomarín e Triacastela e a contribución ao programa para o aproveitamento turístico de 18 xacementos galaico-romanos en Pontevedra. A maiores correspóndenlle á Galiza 39,35 millóns de euros procedentes do fondo de compensación, 29,51 dos cales deben destinarse a gasto sanitario. "Un punto de partida mellor" O voceiro do BNG no Congreso dos Deputados, Néstor Rego, considera que "as contas deste ano son un punto de partida mellor que as do ano pasado, comezando porque superan o investimento de 1.000 millóns de euros que o BNG considera básico". Aínda así, Rego entende necesario "recuperar o déficit de pasados exercicios para que a Galiza non siga perdendo" e considera que "a posición de denuncia e firmeza mantida polo BNG o ano pasado acaba sendo útil". Neste sentido, defende estas contas como "unha primeira vitoria do nacionalismo" e aposta por seguir traballando para melloralas. "Globalmente hai algunha posición en materia de política fiscal que vai na boa dirección, como o incremento de Imposto de Sociedades, pero desaprovéitase a posibilidade de facer unha reforma de máis calado", destaca Rego, quen advirte do risco de perda de poder adquisitivo dos pensionistas e dos traballadores públicos como consecuencia da alza da inflación. Na mesma liña, denuncia a negativa do Goberno español a rematar coa taxa de reposición, "malia terse aprobado unha proposta do BNG nese sentido no marco da comisión de reconstitución". O deputado do PP por Ourense Celso Delgado amósase moi crítico na súa valoración das contas de 2022. Neste sentido, sinala que "os orzamentos xerais do Estado que foron entregados ao Congreso non teñen ningunha credibilidade porque parten dun cadro macroeconómico absolutamente falso como teñen posto de manifesto organismos como o Fondo Monetario Internacional". Na mesma liña, denuncia que "disparan o gasto público dunha maneira irresponsábel e conteñen unha carga fiscal masiva que vai afectar as empresas". "En definitiva os orzamentos disparan o déficit público que terán que pagar os nosos fillos. Desde logo, botamos moi en falla políticas de apoio ás empresas, que están vivindo neste momento unha situación de problemas agudos e que non teñen estímulos", conclúe Delgado.


Summary: Os datos de paro rexistrado tirados do mes de maio deixan un descenso do 2,26% na Galiza. Hai 6.573 desempregad@s menos que en abril pero 7.278 máis que hai un ano. A queda do paro ten un fortísimo componente estacional. No Estado, o paro desestacioanalizado cae só en 265 persoas.

O Ministerio español de Traballo publicou esta terza feira as cifras de paro rexistrado no pasado mes de maio. Por vez primeira após cinco meses en aumento, o Estado español reduce o número de desempregad@s rexistrad@s (4.890.928). No país, as cifras de parad@s sitúanse 2,26 puntos por baixo do mes de abril, ficando o número de persoas na procura dun posto de traballo en 283.886. De entre elas, 19.670 son moz@s menores de 25 anos. Por provincias, Pontevedra e Lugo sofren a caída maís acusada reducíndose nun 2.81% e 2.51%, respectivamente. A Coruña (-1.69) e Ourense (-2.1) baixan en número de desempregad@s aínda que de maneira menos significativa. Aumentou paro interanual A cifra de desempregad@s baixa lixeiramente en maio pero contabilízanse 7278 persoas máis que no mesmo mes de 2012. Menor contratación indefinida e aumento dos contratos temporais apuntan a que se trata de emprego estacional. Desde a CIG apuntan que o que si aumentou notábelmente foi o número de contratos (rexistrándose un total de 56.000), aínda que as cifras de contratación indefinida seguen a baixar ao tempo que se incrementan os contratos temporais. De feito, pasouse do 9% de contratos indefinidos rexistrado en abril ao 7,6% no mes de maio. Isto, sumado a que maio é un mes no que tradicionalmente se produce unha baixada do paro, fai pensar que se trata de emprego estacional.


Summary: As subvencións que concede AGADIC terán un orzamento de 1.290.000 euros en 2012, por 1.370.000 do 2011 e 2.100.000 en 2010. A Axencia tamén convocou este xoves as axudas á produción audiovisual, cunha contía de 2.9 millóns, o mesmo que o ano pasado, pero moi lonxe dos 4.9 millóns de 2010.

Este xoves publicouse no DOG a convocatoria de axudas ás industrias culturais que todos os anos realiza AGADIC. O orzamento en 2012 será de 1.290.000 euros, inferior aos 1.370.000 euros do 2011 e moi lonxe dos 2.100.000 de 2010. As subvencións á actividade escénica levan a parte máis importante da convocatoria, con 700.000 euros (cun importante descenso dende os 850.000 do pasado ano). Si se incrementan, en cambio, as axudas á distribución, con 450.000 euros, 150 mil máis que o pasado ano. A asociacionismo profesional, que non recibira nada en 2011, optará a 60.000 euros, e as salas de teatro privadas chegarán a 70.000. Axudas ás industrias culturais Actividade escénica Distribución Salas Privadas As. Profesionais Outros TOTAL 2008 1.240.000 380.000 200.000 110.000 190.000 2.120.000 2009 1.450.000 385.000 200.000 110.000 130.000 2.075.000 2010 1.450.000 380.000 160.000 90.000 190.000 2.100.000 2011 850.000 300.000 80.000 - 120.000 1.370.000 2012 700.000 450.000 70.000 60.000 10.000 1.290.000 Axudas ao audiovisual O Documento Oficial de Galicia tamén publicou este xoves a convocatoria de axudas para producións ou coproducións audiovisuais en lingua galega. En total, son 2'9 millóns de euros, unha contía igual á da convocatoria do pasado ano, pero moi inferior aos 4'9 millóns euros de 2010. Estas subvencións cobren a fondo perdido até o 50% do investimento das producións. Os e as interesadas en recibir estas axudas disporán dun mes a partir para presentar a súa solicitude. Segue sen saberse se neste 2012 haberá de novo unha convocatoria para a concesión de subvencións de creación audiovisual para o desenvolvemento e promoción do talento audiovisual galego, como noutros anos. No 2011 o AGADIC destinou 150 mil euros a esta partida, destinada a financiar escritas de guións, curtametraxes en soporte dixital, curtametraxes experimentais e longametraxes en soporte dixital. Tampouco se publicaron, polo de agora, as outras liñas de axudas: desenvolvemento de proxectos (200 mil euros no 2011), contidos interactivos (210 mil) e curtametraxes e videoclips (115 mil)


Este ano, din os vaticinios, será duro. Xaneiro comezou co falecemento de Isaac Díaz Pardo, un dos grandes referentes da Galiza moderna, e continuou co de Manuel Fraga Iribarne, louvado pola transformación dunha ditadura franquista na actual democracia bananeira dos franquistas. En datas próximas, o corpo do poeta Rui Costa, de trinta en nove anos e considerado grande promesa da poesía portuguesa, foi encontrado morto na Afurada: "Fontes policiais assinalaram que o corpo encontrado é o de um homem que caiu ou se terá atirado da ponte da Arrábida". Semella este último un argumento de Arthur Conan Doyle, mais non é así: conservo o último libro de poemas asinado por el, en Gaia, un ano antes. Tempos de morte, e datos que como runas a miña mente deita agora na mesa en que estou a escribir. Ao tempo, ergo a vista e a crise da que non desexo falar mais da que non podo evitar escoitar arrastra cuestións moito máis relevantes que a perda paulatina de poder adquisitivo: a utilización desta falsa democracia para xustificar a explotación. Porque o máis grave non é errarmos a ruta, senón queimarmos as naves que nos han de levar a terras mellores. Antes o flaxelo caía nos países pobres mentres aquí desfrutábamos dun ben estar tan artificial como os decorados do Oeste Americano de Almería; agora os bimes xa caen no noso lombo encanto carrexamos o saco sen fundo da cobiza occidental. Que mexen ou que chova, queridas, é secundario. Dirixo os ollos para a esquerda, e un grupo de atrevidos xornalistas decide, no medio da específica crise dos xornais, abrir un novo medio, para o que solicitan a miña colaboración. Como negarme a participar? O difícil será ser comedido e concreto cando hai tantas e tantas virtudes nun país como este para divulgar, xusto na hora en que o apartheid cultural cobra novas forzas desde a política institucional. Ollo finalmente para a dereita e teño claro por onde comezar. A nosa cultura milenaria ten deixado innúmeros tesouros que falan de nós, ocultados intereseiramente por xeracións de académicos construtores do imperio. E ante isto de pouco serve agardar que o CSIC deixe de investir na arqueoloxía do Antigo Exipto para dedicarse a escavar unha maioría de castros galegos que habían de revelar o poder económico e cultural deste noso noroeste desde a antigüidade. Debemos apañar a pa e remover a terra nós mesmos, sen agardar por ninguén, porque nela hai algúns grandes referentes que merecen ser divulgados na comunidade, con moito coidado, como minas por levantar.


Os reitores galegos están en total sintonía cos seus homólogos do Estado español na moratorio até 2017 do decreto '3+2'polo que os centros universitarios non ofertarán graos de 3 anos até o curso 2017-18. Os reitores das 3 universidades de Galiza compareceron xuntos para sinalar que durante esa moratoria habería que analizar os pasos a dar, tendo claro que todas as carreiras deberían de ter a mesma estrutura nas diferentes universidades, evitando así que a mesa dure máis graos nunha que noutra. Tamén expuxeron que ten que darse un maior "esforzo público" a graos que post-graos, polo que se debería de equiparar másteres e graos en canto a taxas (na actualidade os primeiros poden duplicar en prezos aos segundos). Tamén sinalaron que o decreto do Goberno aprobado a pasada sexta feira supón un encarecemento para os estudantes do dereito ao ensino. O vindeiro día 12 os representantes das universidades galegas manterán unha xuntanza co Conselleiro de Educación para falar do decreto ´3+2'.


Summary: A editorial Kalandraka acaba de poñer en marcha en marcha a través da súa canle dixital un proxecto audiovisual que recolle a narración de contos tradicionais.

A editora de literatura infantil e xuvenil Kalandraka suma a súa propia proposta literaria e cultural ao espazo de entretemento en liña creado ao longo dos últimos días co ánimo de fornecer o tempo de ocio dos máis cativos durante o estado de alarma. Contos tradicionais e relatos de creación Contos contados é o nome da campaña audiovisual que acaba de lanzar a través das redes sociais e agora tamén a través da súa televisión dixital Kalandraka TV. "Vivimos momentos excepcionais nos que as circunstancias requiren que permanezamos na casa. Desde Kalandraka queremos compartir contigo a iniciativa Contos contados, unha sección coa que pretendemos levar o amor polos libros e pola lectura a todos os fogares". "Nestes tempos, a palabra é máis necesaria ca nunca". A iniciativa xunta contos tradicionais, relatos de creación, versos e melodías para prelectores e poemas recitados. "Uns na voz das súa autoras e autores; outros, recreados por narradoras e narradores", explica a editorial a través dun comunicado. Mentres non poidamos saír de novo ás librarías e ás bibliotecas, Kalandraka avoga porque as crianzas gocen das súas historias e as compartan coa familia, coas amizades e coa contorna escolar. "Porque, nestes tempos, a palabra é máis necesaria ca nunca".


Summary: 'Love Me Do' ou 'I Want to Hold Your Hand' son algunhas das pezas que reclama o ex Beatle.

O ex integrante de The Beatles demandou esta quarta-feira á xestora Sony/ATV nun tribunal federal de Nova York, co fin de recuperar os dereitos de autor das 267 cancións que compuxo co grupo entre os anos 1962 e 1971. Segundo a demanda, McCartney comezou en outubro de 2008 a enviar avisos á empresa co desexo de recobrar os dereitos de varias das obras, como Let it Be, Love Me Do ou I Want to Hold Your Hand. Sony, até o momento, non recoñeceu o dereito do compositor a suspender as transferencias da propiedade intelectual das cancións. O proceso di que o artista podería comezar a recuperar os dereitos a partir do próximo mes de outubro. Os avogados do músico insisten en que foron realizados varios pedidos a Sony, mais a empresa sempre se negou. Nun comunicado ao xornal especializado The Hollywood Reporter, a xestora respodeu á demanda dicindo que "Sony/ATV ten o maior respeito por Paul McCartney, con quen tivemos unha longa e mutuamente recompensadora relación co respeito polo estimado catálogo de música de Lennon & McCartney". "Estamos decepcionados por entrar no proceso, que consideramos innecesario e prematuro", engade.


Summary: Segundo algúns medios, o de Moaña xogará finalmente na Premier League da man do Liverpool, un dos grandes . Segundo a cadea Ser, Iago Aspas fichou polos reds, operación pola que o Celta recibirá 9 millóns de euros. O xogador cobrará 1,6 millóns ao ano

Era o ruxe ruxe destas últimas semana: o interese do Liverpool FC por Iago Aspas. E, segundo a SER Valencia, iso xa é unha realidade. O histórico club inglés tería fichado xa ao de Moaña. Unha operación pola que o xogador percibiría 1,6 millóns de euros ao ano. O Celta levará nove millóns por se desprender de Aspas. O equipo Red, así pois, apostaría polo dianteiro do Celta para esta temporada que arranca na Premier. Nos últimos meses, a Aspas xa se lle situou na liga inglesa, aínda que daquela os ruxes ruxes apuntaban ao Swensea City. Aspas, ao longo de todos estes días, optou polo silencio a respeito das informacións sobre a súa ficaxe. Limitouse a sinalar que quería deixar o Celta en Primeira, que ese era o seu obxectivo.